Nhar il-Ġimgħa li għadda l-President tal-Kuba Raul Castro qal lil niesu biex jippreparaw ruħhom għal perjodu ta' żminijiet diffiċli għax il-Gvern Komunista se jkollu jaqta' ħafna mill-ispejjeż u saħansitra anke mill-provvista tal-enerġija hekk kif dan il-pajjiż se jiffaċċja kriżi finanzjarja kif ukoll tnaqqis fl-importazzjoni taż-żejt mingħand il-pajjiż alleat ta' Kuba, jiġifieri l-Venezwela. It-tkabbir ekonomiku f'Kuba kien biss ta' 1% fl-ewwel nofs ta' din is-sena; ammont li jikkuntrasta bil-kbir mal-istess perjodu tas-sena l-oħra, liema tkabbir kien ta' 4.5%. Matul is-sessjoni ta' nofs is-sena tal-Assemblea Nazzjonali, li għaliha ma tħallewx jidħlu ġurnalisti barranin, Castro sostna li dan it-tkabbir ekonomiku huwa nofs ta' dak li l-istess Gvern bassar minn qabel. Il-prospetti ekonomiċi fl-Amerika Latina qegħdin kulma jmur jiddgħajfu aktar u kawża ta' dan huwa t-tnaqqis drastiku fil-prezzijiet tar-riżorsi naturali. Dawn ir-riżorsi naturali jinkludu n-nickel, prodotti rfinati taż-żejt u saħansitra z-zokkor, filwaqt li l-bejgħ ta' servizzi professjonali lil dawk il-pajjiżi li jipproduċu ż-żejt, bħall-Venezwela u l-Angola wkoll ħa daqqa ta' ħarta kbira. Din it-twissija ta' Castro ġiet f'mument fejn l-aspettattivi ta' Kuba jinsabu għoljin ħafna minħabba r-riformi ekonomiċi li qed jiġu implimentati kif ukoll minħabba r-relazzjonijiet pożittivi li Kuba kellu dan l-aħħar mal-Istati Uniti. Mingħajr tlaqliq, Castro sostna li x-xnigħat u l-previżjonijiet ta' kollass imminenti tal-ekonomija huma realtà u se jibdew jinħassu l-effetti tagħhom b'mod imminenti. Saret referenza wkoll għall-fatt li fil-passat kien hemm perjodi simili, bħal meta l-akbar benefattur ta' Kuba kienet għadha l-Unjoni Sovjetika, iżda li mbagħad din ikkollassat lejn t-tmiem tat-tmeninijiet u l-bidu tad-disgħinijiet. Matul dan iż-żmien il-Kubani riedu jaraw kif se jlaħħqu man-nuqqas kbir ta' ikel li kien hemm kif ukoll mal-qtugħ eċċessiv tad-dawl. Kien għalhekk li, f'dan il-kuntest, Castro reġa' tenna li l-Gvern ma jistax jiċħad li mhux se jkun hemm impatt negattiv li jwassal għal sitwazzjoni ferm agħar milli qiegħed il-pajjiż bħalissa. Madankollu, afferma Castro, il-Gvern jinsab ippreparat tajjeb biex jilqa' għal dawn il-ħalel li ġejjin fuq pajjiżu. Uffiċċji pubbliċi u kumpaniji mmexxija mill-Gvern diġà naqqsu s-sigħat ta' ħidma fil-ġimgħa u qed jillimitaw ukoll l-użu tal-arja kkundizzjonata. Apparti minn hekk, is-swali taċ-ċinema naqqsu wkoll in-numru ta' films li kienu qed jintwerew, u l-pompi tal-petrol ukoll qegħdin jiffaċċjaw tnaqqis kbir ta' fjuwil meta mqabbel mal-aħħar snin. Castro żied jgħid li Kuba qed tbati biex tħallas fil-ħin lill-fornituri barranin, u għal dan irringrazzjahom "tal-kunfidenza u talli qed jifhmu s-sitwazzjoni tranżitorja li l-pajjiż jinsab fiha". Castro qal ukoll li, għall-inqas, Kuba xorta waħda kienet kapaċi li tonora l-obbligi internazzjonali fejn jidħol id-dejn. Fl-aħħar nett, huwa temm jgħid li l-Gvern mhux se jaqta' qalbu u l-għan ewlieni tiegħu hu li Kuba terġa' tistabbilixxi mill-ġdid il-kredibbiltà internazzjonali fejn tidħol l-ekonomija tal-pajjiż.